Hoës in hof vir korrupsie, bedrog en geldwasseryArgieffoto Thembalethu Ntuthu (34), die ANC se streeksekretaris, Zanele Mbewu (27), verkrygingshoof by die Mnquma-munisipaliteit in die Oos-Kaap, en Reggy Masuku (52), ŉ plaaslike sakeman, het hulself aan die Valke oorgegee. Kapt. Anelisa Feni, woordvoerder van die polisie, het gesê die drie mans het Dinsdag in die Butterworth-landdroshof verskyn op aanklagte van bedrog, geldwassery en korrupsie. “Ntuthu, Mbewu en Masuku is in hegtenis geneem in verband met ŉ ondersoek na beweerde korrupsie en bedrog by die Mnquma-munisipaliteit. Die misdrywe het in die finansiële jaar 2014-’15 plaasgevind,” het Feni gesê. Volgens Feni is twee verdagtes, Sive Nombembe, ŉ sakeman, en Sindile Tantsi, die munisipale bestuurder wat intussen oorlede is, reeds in Februarie in hegtenis geneem in verband met die beweerde misdrywe. Die vyf beskuldigdes word betrek by beweerde tenderbedrog wat by die munisipaliteit plaasgevind het. Die hof het Ntuthu, Mbewu en Masuku se aansoeke om borgtog toegestaan. Ntuthu is op borgtog van R5 000 vrygelaat, Mbewu op borgtog van R4 000 en Masuku op borgtog van R20 000. Al die verdagtes moet weer op 8 Mei in die hof verskyn.